તેમાંય ઘર – પરિવારની વ્યસ્તતા, બોક્સિંગ એકેડમી, સમારંભો, સાંસદ તરીકેની જવાબદારી જેવી અનેકાનેક વ્યસ્તતા વચ્ચે પણ મેરીએ બોક્સિંગ રિંગમાં પરસેવો પાડવાનું ન છોડ્યું. દુનિયાને લાગવા માંડ્યું હતુ કે મેરી હવે નિવૃત્તિ લઈને ભૂતકાળને વાગોળતા-વાગોળતા એશોઆરામની જિંદગી જીવવા માંડશે, પણ મેરી અલગ માટીની બની છે. તેણે વધતી ઉંમર અને તમામ જવાબદારીઓ વચ્ચે પણ જાપાનમાં યોજાયેલી એશિયન ચૅમ્પિયનશિપમાં કારકિર્દીની પાંચમી સુવર્ણ સફળતા મેળવીને સાબિત કર્યું કે, મેરીના મુક્કાનો પાવર હજુ જરાય ઓછો થયો નથી. ભારતીય બોક્સિંગની વિટંબણા એ છે કે, એશિયન બોક્સિંગમાં ભાગ લેનારી ૧૦ બોક્સરોમાંથી એકમાત્ર મેરીએ જ સુવર્ણ સફળતા પ્રાપ્ત કરી છે. મેરીએ એશિયન બોક્સિંગમાં સૌપ્રથમ ૨૦ વર્ષની ઉંમરે પહેલી વખત ટાઈટલ જીત્યું હતું અને આજે ૧૪ વર્ષ બાદ પણ ૩૪ વર્ષેય તેનો જાદુ બરકરાર છે. ભારતની મર્દાની બોક્સર મેરી હજુ પણ થાકી નથી કે હિંમત હારી નથી. તે હજુ પણ વધુ સફળતા મેળવવા માટે પ્રેક્ટિસ કરી રહી છે.